**Ibrahim ibn Avad ibn Ibrahim Ali ibn Muhamed el Badri el Samarai** (arap.  DIN: 'ibrahīm 'ibn ʿawād 'ibn 'ibrahīm 'ibn ʿalī 'ibn muḥammad al-badri as-sāmarā'iyy), ranije takođe poznat kao **dr Ibrahim** i **Abu Dua** (arap.  DIN: 'abū duʿā'), najpoznatiji po svom ratnom nadimku **Abu Bakr el Bagdadi** (arap.  DIN: 'abū bakr al-baġdādī), i u pokušaju da se prikaže kao potomak proroka Muhameda, kao **Abu Bakr el Bagdadi el Huseini el Hašimi el Kuraši** (arap.  DIN: 'abū bakr al-baġdādī al-ḥusainy al-hāšimiyy al-qurašiyy) i kao **Vođa pravovernih Halif Ibrahim** (arap.  DIN: 'amīr al-mu'minīn al-ẖalīfa 'ibrahīm), vođa je terorističke organizacije, koji je imenovan za "halifa" samoproglašene terorističke države pod nazivom "Islamska Država" koja okupira delove zapadnog Iraka i severoistočne Sirije. Bivši je vođa organizacije Islamske države Iraka i Levanta (ISIL) poznate i pod nazivom Islamska država Iraka i Sirije (ISIS).

Dana 4. oktobra 2011, Stejt department Sjedinjenih Država je postavio El Bagdadija na spisak globalnih terorista, objavio nagradu do 10 miliona dolara za informaciju koja bi dovela do njegovog hvatanja ili smrti. Jedino je za Ajmana el Zavahirija, vođu globalne Al Kaide obećana veća nagrada (25 miliona).

Istorijat
---------

Veruje se da je El Bagdadi rođen blizu Samare u Iraku, 1971. godine. Izveštaji sugerišu da je bio svešteno lice u džamiji Imama Ahmada ibn Hanbala u Samari u vreme američke invazije na Irak. Završio je master i doktorske islamske studije na Univerzitetu islamskih nauka u bagdadskom predgrađu Azamija.

Militantne aktivnosti
---------------------

Nakon američke invazije na Irak 2003, El Bagdadi je učestvovao u osnivanju militantne grupe „Vojska sunitskog naroda i zajednice" (arap.  DIN: ğayš ahl as-sunna wal-ğamāʿa), u kojoj je služio kao vođa šerijatskog komiteta. Al-Bagdadi i njegova grupa su se pridružili Mudžahedinskom šura savetu (MSC) 2006, u kome je takođe služio kao deo šerijatskog komiteta. Nakon što je MSC preimenovan u Islamska država Iraka (ISI) 2006, el Bagdadi je postao generalni supervizor šerijatskog komiteta i član višeg konsultativnog saveta.

Sudeći po podacima Ministarstva odbrane SAD, El Bagdadi je držan u američkom vojnom kampu Buka kao „internirani civil" od februara do decembra 2004, kada je pušten. Odbor koji je odlučivao o njegovom puštanju je predložio „bezuslovno oslobađanje" El Bagdadija i ne postoje podaci da je bio zatvaran u nekom drugom periodu. Sa druge strane, u više novina je objavljeno da je el Bagdadi bio zatvoren od 2005 do 2009.

Zatvorska fotografija El Bagdadija tokom boravka u kampu Buka
### Vođa Islamske države Iraka

Islamska država Iraka (ISI), poznata i kao Al Kaida Iraka je bila irački ogranak međunarodne islamističke organizacije Al Kaida. Dana 16. maja 2010. objavljeno je da je El Bagdadi postao vođa ISI nakon smrti njegovog prethodnika Abu Omara el Bagdadija u napadu mesec dana ranije.

Kao vođa ISI, El Bagdadi je bio odgovoran za organizovanje i upravljanje velikim operacijama kao što je napad na Um el Kura džamiju u Bagdadu 28. avgusta 2011, u kome je ubijen poznati sunitski pravnik Halid el Fahdavi. Između marta i aprila 2011, ISI je preuzela odgovornost za 23 napada južno od Bagdada, za koje se tvrdi da su izvršeni pod El Bagdadijevom komandom.

Nakon američke akcije 2. maja 2011. u Abotabadu u Pakistanu, u kojoj je ubijen vođa Al Kaide, Osama bin Laden, El Bagdadi je izdao saopštenje u kome je slavio Bin Ladena i zapretio nasilnom odmazdom za njegovu smrt. 5. maja 2011, El Bagdadi je preuzeo odgovornost za napad u gradu Hili u kome je ubijeno 24 policajca i ranjeno 72 ljudi.

Dana 15. avgusta 2011, talas samoubilačkih napada ISI je započet u Mosulu, koji je doveo do smrti 70 ljudi. Ubrzo potom, ISI je na svom sajtu obećala da će izvršiti 100 napada širom Iraka u znak odmazde za ubistvo Bin Ladena. Rečeno je da će ova kampanja biti sprovedena na više različitih načina koji uključuju samoubilačke napade, bombe pored puta i druge vidove napada u svim gradovima i ruralnim oblastima širom Iraka.

Dana 22. decembra 2011, serija koordinisanih napada automobilima bombama i improvizovanim eksplozivnim napravama je izvršena u desetak krajeva širom Bagdada. U ovim napadima su poginule najmanje 63 osobe, a ranjeno je 180; napad je usledio samo nekoliko dana nakon što su Sjedinjene Države završile povlačenje svojih trupa iz Iraka. 26. decembra, ISI je izdala saopštenje na džihadističkim internet forumima, u kojima preuzima odgovornost za ovu operaciju i istakla da su mete bagdadskih napada „detaljno pregledane i istražene" i da su „operacije bile distribuisane između ciljanja bezbednosnih štabova, vojnih patrola i mesta okupljanja prljavih iz El Dadžal armije", što se odnosi na Mahdi armiju šiitskog ratnog vođe Muktade el Sadra.

Dana 2. decembra 2012, irački zvaničnici su tvrdili da su zarobili El Bagdadija u Bagdadu nakon dvomesečne operacije hvatanja. Zvaničnici su tvrdili da su takođe zaplenili i spisak sa imenima i lokacijama drugih operativaca Al Kaide. Međutim, ISI je odbacila ove navode. U intervjuu datom Al Džaziri 7. decembra 2012, vršilac dužnosti ministra unutrašnjih poslova Iraka je rekao da uhapšeni čovek nije El Bagdadi već vođa odseka zadužen za oblast od severnih predgrađa Bagdada do distrikta Tadži severno od Bagdada.

### Vođa Islamske države Iraka i Levanta

El Bagdadi je ostao vođa ISI do njegovog formalnog širenja u Siriju 2013, kada je u izjavi 8. aprila proglasio formiranje Islamske države Iraka i Levanta (ISIL) (u alternativnom prevodu sa arapskog Islamska država Iraka i Sirije arap.  DIN: ad-dawla al-'islāmiyya fī al-ʿirāq waš-šām). Kao vođa ISIL, El Bagdadi je preuzeo komandu nad svim aktivnostima organizacije u Iraku i Siriji.

Kada je najavio formiranje ISIL, El Bagdadi je rekao da je džihadistička frakcija umešana u Građanski rat u Siriji, Front el Nusra, bila proširenje ISI u Siriji, i da će sada biti spojena sa ISIS. Vođa Fronta el Nusra, Abu Muhamed el Džavlani, osporio je da će doći do spajanja dve grupe i pozvao emira Al Kaide, Ajmana el Zavahirija da se oglasi po ovom pitanju. El Zavahiri je izdao saopštenje da ISIL treba da bude ukinuta i da El Bagdadi treba da ograniči aktivnosti svoje grupe na Irak. El Bagdadi je, međutim, odbacio El Zavahirijevu odluku i preuzeo kontrolu nad navodnih 80% stranih boraca fronta El Nusre. U januaru 2014, ISIL je izbacila Front el Nusra iz sirijskog grada Ar-Raka, a istog meseca su sukobi između dve grupe u Siriji dovele do smrti stotina boraca i raseljavanja desetina hiljada civila. U februaru 2014, Al Kaida se odrekla svih odnosa sa ISIL.

Prema nekolicini zapadnih izvora, El Bagdadi i ISIL su primali finansijsku podršku od građana Saudijske Arabije i Katara, i regrutovali su borce u okviru kampanja, naročito u Saudijskoj Arabiji.

### Halif Islamske države

Dana 29. juna 2014, ISIL je objavila uspostavljanje halifata, i proglašenje El Bagdadija za halifa, koji će od sada biti poznat kao Halif Ibrahim, a Islamska država Iraka i Levanta je preimenovana u „Islamsku državu". Širom muslimanskog sveta su usledile brojne debate o legitimitetu ovih poteza.

Proglašenje halifata su žestoko kritikovale bliskoistočne vlade i druge džihadističke grupe, kao i sunitski teolozi i istoričari. Jusuf el Karadavi, poznati učenjak koji živi u Kataru je rekao: „Proglašenje izdato od strane Islamske države je ništavno po šerijatu i ima opasne posledice po sunite u Iraku i po pobunu u Siriji", dodajući da zvanje halifa može „dati samo ceo muslimanski narod", a ne pojedinačna grupa.

U audio poruci, El Bagdadi je najavio da će ISIL marširati na Rim kako bi uspostavila Islamsku državu od Bliskog istoka pa širom Evrope, istakavši da će osvojiti i Rim i Španiju u ovom pohodu. Takođe je pozvao muslimane širom sveta da emigriraju u novu Islamsku državu.

Dana 5. jula 2014. objavljen je video koji izgleda da prikazuje El Bagdadija kako drži govor u Velikoj džamiji el Nuri u Mosulu na severu Iraka. Predstavnik iračke vlade je izjavio da se na snimku ne nalazi El Bagdadi, nazvavši ga „farsom" Međutim, i BBC i Asošijeted pres su citirali neimenovane iračke zvaničnike koji su rekli da veruju da čovek na snimku zaista jeste El Bagdadi. El Bagdadi se u govoru proglasio vođom svih muslimana, i pozvao muslimane širom sveta da ga podrže.